b'\n_START_ARTICLE_\nRibe\n_START_SECTION_\nRaz\xc5\xa1irjenost\n_START_PARAGRAPH_\nRibe naseljujejo vse vodne prostore, od morskih globin oceanov in podzemnih jam, kamor nikoli ne posije Sonce do toplih vrelcev, v katerih temperatura vode dosega do 45 stopinj. Tudi navpi\xc4\x8dna geografska raz\xc5\xa1irjenost rib je izjemna. \xc5\xbdivijo namre\xc4\x8d do 10.900 metrov globoko in v visokogorskih jezerih do nadmorskih vi\xc5\xa1in 4572 m (jezero Titikaka).\n_START_SECTION_\nTelesna zgradba\n_START_PARAGRAPH_\nGlede na sestavo ogrodja rib lo\xc4\x8dimo dve glavni skupini: hrustan\xc4\x8dnice in kostnice. Poleg tega imajo kostnice \xc5\xa1kr\xc5\xbeni poklopec, zato posamezne \xc5\xa1kr\xc5\xbene re\xc5\xbee pri njih za razliko od hrustan\xc4\x8dnic niso vidne. \xc5\xa0tevilne kostnice imajo tudi ribji mehur, ki ga uporabljajo za nadzorovanje plovnosti, torej je hidrostatski organ._NEWLINE_Izlo\xc4\x8dala so enostavne ledvice, krvni obtok je enojen. Srce je zgrajeno iz enega preddvora in prekata._NEWLINE_Ribe imajo dokaj dobro razvita \xc4\x8dutila. Uho je le notranje, oko pa je prilagojeno na gledanje od blizu. Je akomodacijsko, mi\xc5\xa1ice primikajo in odmikajo le\xc4\x8do od mre\xc5\xbenice. Ribe imajo posebno \xc4\x8dutilo pobo\xc4\x8dnico, vidno kot \xc4\x8drto na boku ribe, s katero zaznavajo premikanje vode.\n_START_SECTION_\n\xc5\xa0krge\n_START_PARAGRAPH_\nVe\xc4\x8dina rib izmenjava pline v \xc5\xa1krgah na obeh straneh \xc5\xberela. \xc5\xa0krge sestavljajo nitkaste strukture, t. i. imenovani filamenti. Vsak filament je zgrajen iz mre\xc5\xbee kapilar, z veliko povr\xc5\xa1ino, na kateri se lahko kisik in ogljikov dioksid izmenjujeta. Ribe vsesavajo s kisikom bogato vodo skozi usta in jo \xc4\x8drpajo skozi \xc5\xa1krge. Pri nekaterih vrstah te\xc4\x8de kapilarna kri v nasprotni smeri kot pa voda. \xc5\xa0krge vodo izrivajo skozi odprtine ob \xc5\xberelu. Nekatere ribe, kot recimo morski pes ali pa pi\xc5\xa1kur, imajo na \xc5\xa1krgah ve\xc4\x8d odprtin. kostnice imajo samo po eno odprtino na vsaki strani. Odprtina je skrita pod za\xc5\xa1\xc4\x8ditnim ko\xc5\xa1\xc4\x8denim pokrovom, ki se imenuje operkulum.\n_START_SECTION_\nRazmno\xc5\xbeevanje\n_START_PARAGRAPH_\nRazmno\xc5\xbeevanju rib pravimo drst, gre za zunanjo oploditev. So lo\xc4\x8denih spolov. Samice v vodo sprostijo jajca - ikre, ki jih samec kasneje osemeni. Iz oplojenih iker se razvijejo mladice. Ikre nekaterih rib, denimo jesetra, so cenjena delikatesa, imenovana kaviar. Nekatere ribe so \xc5\xbeivorodne (morski psi), te imajo notranjo oploditev.\n_START_SECTION_\nPomen za \xc4\x8dloveka\n_START_PARAGRAPH_\nRibe so pomemben del prehrane ljudi po vsem svetu, v tradicionalno pomorskih dr\xc5\xbeavah (npr. Japonski) predstavlja ribje meso poglavitni vir beljakovin \xc5\xbeivalskega izvora. \xc4\x8clovek se z ribi\xc5\xa1tvom ukvarja \xc5\xbee od pradavnine, danes pa poleg lova pridobivamo ribe tudi z na\xc4\x8drtnim gojenjem. Letni ulov rib (izklju\xc4\x8dujo\xc4\x8d pridelek v ribogojnicah) ocenjujejo na 77,8 milijonov ton (podatek za leto 2006). Pretiran izlov u\xc5\xbeitnih vrst rib v zadnjem \xc4\x8dasu predstavlja resno gro\xc5\xbenjo svetovni produkciji in populaciji teh vrst na splo\xc5\xa1no, saj utegne ob nadaljevanju trenda povzro\xc4\x8diti zlom klju\xc4\x8dnih populacij, poleg tega pa ribi\xc5\xa1tvo in ribogojni\xc5\xa1tvo negativno vplivata na okolje tudi z onesna\xc5\xbeevanjem, uni\xc4\x8devanjem habitatov (npr. morskega dna) in vna\xc5\xa1anjem tujerodnih vrst._NEWLINE_Rde\xc4\x8da lista IUCN (International Union for Conservation of Nature - Mednarodno zdru\xc5\xbeenje za ohranitev narave) iz leta 2006 navaja 1,173 ribjih vrst, katerih obstoj je ogro\xc5\xbeen. Med njimi je najti polenovko, Cyprinodon diabolis, koelakante, in velikega belega morskega psa. Ker ribe \xc5\xbeivijo pod vodo, jih je te\xc5\xbee raziskovati pa kopenske \xc5\xbeivali in rastline, tako da so podatki o ribjih populacijah pogosto pomanjkljivi. Vendar pa se zdi,da so sladkovodne ribe \xc5\xa1e posebej ogro\xc5\xbeene, saj pogosto \xc5\xbeivijo v relativno majhnih vodnih telesih (zgoraj omenjeni Cyprinodon diabolis na primer \xc5\xbeivi samo \xc5\xa1e v kotlu velikosti 5 x 3,5 x 3 m._NEWLINE_V nekaterih primerih se lahko pri \xc4\x8dloveku razvije alergija na ribje meso, zato ga ti ljudje ne morejo u\xc5\xbeivati, prav tako se ribjega mesa izogibajo ljudje s posebnimi prehranskimi navadami (npr. vegetarijanci). Kr\xc5\xa1\xc4\x8danska cerkev rib ne smatra za meso, zaradi \xc4\x8desar se ob petkih in zapovedanih postih, ko se mesa ne sme jesti, lahko jedo ribe. Druge religije \xc5\xa1tejejo ribe za meso, prav tako pa so biolo\xc5\xa1ko gledano ribe meso.'